
               Zalaerdőd Község Polgármestere
                 8344 Zalaerdőd, Petőfi u. 37. Tel./fax: 87/457-260

              dabronc@enternet.hu
Meghívó

Zalaerdőd Község Önkormányzatának Polgármestere meghívja a 2013. február 18. napján (hétfőn) 17.00 órakor megtartandó nyílt képviselő-testületi ülésre. 

Helye: Polgármesteri Hivatal Zalaerdőd, Petőfi u. 37.
Napirend:

1./ Az önkormányzat 2013. évi költségvetésének tárgyalása


Előterjesztő: 
Bódis József polgármester

         


Pallér Edina jegyző

2./ Egyéb

Tisztelt Képviselő!

Az ülésre tisztelettel meghívom, a napirend fontossága miatt megjelenésére feltétlen számítok.

Zalaerdőd, 2013. február 12.



Tisztelettel:



Bódis József s.k.
 

polgármester


A kiadmány hiteléül:





Pallér Edina 

   



     jegyző

J e g y z ő k ö n y v:
Készült: Zalaerdőd Község Önkormányzat Képviselő-testületének 2013. február 18. napon a Polgármesteri Hivatalban megtartott nyílt üléséről.

Jelen vannak: Bódis József polgármester



Marácz István alpolgármester



Horváth Ferenc képviselő


Laczi Miklós képviselő



Molnár János képviselő



Pallér Edina jegyző


A polgármester köszöntötte a megjelenteket, megállapította, hogy az ülés határozatképes. Az ülést megnyitotta, majd ismertette a napirendet.

Napirend:

1./ Az önkormányzat 2013. évi költségvetésének tárgyalása

Előterjesztő: Bódis József polgármester

         Pallér Edina jegyző

2./ Egyéb

A képviselő-testület a napirendet határozathozatal nélkül elfogadja.

1./ Napirend: Az önkormányzat 2013. évi költségvetésének tárgyalása
Előterjesztő: Bódis József polgármester

         

        Pallér Edina jegyző 

Bódis József polgármester: Az állam az idei évtől átalakította az önkormányzati rendszer finanszírozását. Ez azt jelenti, hogy nem normatív, hanem feladat alapú finanszírozás lesz. Általános önkormányzati feladatok támogatása jogcímen 3.193.487,-Ft támogatást kapunk, ez összetevődik a zöldterületek tisztántartása feladatból, a közvilágítási feladatból, köztemető fenntartásából és a közutak fenntartásából. Önkormányzati hivatalok működésének támogatására 4.232.385,-Ft szerepel, a beszámítási összeg 326.430,-Ft, ami elvárt bevétel, vagyis ennyivel kevesebbet ad az állam, mert a helyi bevételből kell pótolni. Egyéb kötelező önkormányzati feladatok címen miden önkormányzat 3 millió forintot kap. Ezen kívül van az önkormányzati saját bevétel. 

Kiadási oldalon a személyi juttatásokkal terveztünk. Főállású dolgozónk 1 fő van, a falugondnok. Közfoglalkoztatásra 100 %-os támogatást ad az állam. 17 fővel terveztünk, 8 fő van a növénytermesztésben, 5 fő az útjavításban, 2 fő a kazánprogramban és kértünk létszámot a rövid távú közfoglalkoztatásra is.

Az idei év az első, mikor nem lehet hitelt tervezni. Ez nem feltétlenül jelenti azt, hogy egy önkormányzatnál nincs, nem lesz hiány, legfeljebb csak azt, hogy nem valós, nem realizálható bevételeket tüntet fel annak érdekében, hogy az egyenleg kijöjjön. Takarékos gazdálkodást kell folytatnunk az év folyamán, bár mindig is így tettünk.

Amennyiben nincs kérdés, hozzászólás, kérem, alkossuk meg rendeletünket.
Zalaerdőd Község Önkormányzatának Képviselő-testülete egyhangúlag, 5 igen szavazattal a következő rendeletet alkotja:

1/2013. (II.18.) önkormányzati rendelet:

Zalaerdőd Község Önkormányzatának Képviselő-testülete megalkotja 1/2013. (II.18.) önkormányzati rendeletét Zalaerdőd Község Önkormányzatának 2013. évi költségvetésről.

/Az előterjesztés és a rendelet a jegyzőkönyv mellékletét képezi./
2./ Napirend: Egyéb
· Szociális étkeztetés térítési díj módosítása

Pallér Edina jegyző: Gógánfa a tavalyi évben, decemberben elfogadta a szociális étkeztetés térítési díj emelést. 1 adag árát 700,-Ft-ra emelték, az állami támogatás 220,-Ft, így a különbözet 480,-Ft-ra emelkedik az ellátottak részére.
Molnár János képviselő: 700,-Ft/adag?

Pallér Edina jegyző: Ezt a módosítást március 1-től tudnánk átvinni az ellátottak felé, mivel most, februárban tárgyaljuk.

Bódis József polgármester: Amennyiben egyetértünk, javaslom, alkossuk meg rendeletünket.

Zalaerdőd Község Önkormányzatának Képviselő-testülete egyhangúlag, 5 igen szavazattal a következő rendeletet alkotja:

2/2013. (II.18.) önkormányzati rendelet:

Zalaerdőd Község Önkormányzatának Képviselő-testülete megalkotja 2/2013. (II.18.) önkormányzati rendeletét Az étkezési térítési díjak megállapításáról.
· Hulladékgazdálkodási rendelet módosítása

Pallér Edina jegyző: Az új hulladékgazdálkodási törvény szerint január 1-től az önkormányzat nem ármegállapító hatóság, a díjat miniszteri rendelet fogja szabályozni, addig a tavaly alkalmazott díjak alapján megy a számlázás, a szolgáltató maximum 4,2%-ot tehát rá. Tehát a rendelet mellékletét kellene hatályon kívül helyezni, illetve kivenni a hivatkozásokat a díjra vonatkozóan.

Bódis József polgármester: Javaslom, alkossuk meg rendeletünket.
Zalaerdőd Község Önkormányzatának Képviselő-testülete egyhangúlag, 5 igen szavazattal a következő rendeletet alkotja:

3/2013. (II.18.) önkormányzati rendelet:

Zalaerdőd Község Önkormányzatának Képviselő-testülete megalkotja 3/2013. (II.18.) önkormányzati rendeletét a települési szilárd hulladékkal kapcsolatos hulladékkezelési helyi közszolgáltatásról szóló 5/2011. (IX.16.) önkormányzati rendeletének módosításáról.

/A rendelet a jegyzőkönyv mellékletét képezi./
· József A. u. 11. szám alatti önkormányzati lakás bérlőkijelölése, bérleti díjának megállapítása

Bódis József polgármester: A József A. u. 11. szám alatti önkormányzati lakás bérleti díját kellene megállapítanunk, valamint a bérlőt kijelölni. Természetesen a rezsi 100 %-ban a bérlőt terheli. Javaslatokat kérnék, hogy mennyi bérleti díjat állapítsunk meg. Itt Zalaerdődön, amiről tudomásom van, 20 eFt-ért adtak ki házat.

Molnár János képviselő: Ez a lakás kisebb, én 10 – 15 eFt-ra gondolok.

Marácz István alpolgármester: 10.000,-Ft-ot javaslok.

Bódis József polgármester: Amennyiben mindenki egyetért a 10.000,-Ft bérleti díjjal, javaslom, hozzuk meg határozatunkat.

Zalaerdőd Község Önkormányzatának Képviselő-testülete egyhangúlag, 5 igen szavazattal a következő határozatot hozta:

10/2013. (II.18.) számú önkormányzati határozat:
Zalaerdőd Község Önkormányzatának Képviselő-testülete az önkormányzati tulajdonú Zalaerdőd, József A. u. 11. szám alatti lakás ingatlan bérlőjéül kijelöli Ambrus Csabát 2013. március 1. napjától, határozott időre, 2013. december 31. napjáig.

Az ingatlan bérleti díja: 10.000,-Ft/hó.

A rezsit a bérlő számla ellenében megfizeti az önkormányzatnak.

A képviselő-testület felhatalmazza a Polgármestert a lakásbérleti szerződés aláírására.

Felelős: Bódis József polgármester
· Vagyonnyilatkozat-tételi kötelezettség teljesítéséről tájékoztatás
Pallér Edina jegyző: A vagyonnyilatkozatok beérkeztek a képviselő-testületi tagok részéről határidőn belül, erről az Ügyrendi Bizottság elnöke az igazolást aláírta, a vagyonnyilatkozatokkal kapcsolatban semmilyen eljárás kezdeményezése nem történt, szabálytalanság nem került megállapításra az Ügyrendi Bizottság ülésén.

Zalaerdőd Község Önkormányzatának Képviselő-testülete határozathozatal nélkül tudomásul vette a tájékoztatást.

· Közbeszerzés tervezése

Pallér Edina jegyző: A közbeszerzésekről szóló 2011. évi CVIII. törvény 33.§ (1) bekezdése szerint az ajánlatkérők a költségvetési év elején, legkésőbb március 31. napjáig éves összesített közbeszerzési tervet kötelesek készíteni az adott évre tervezett közbeszerzéseikről. A közbeszerzési terv nyilvános, az önkormányzat köteles azt honlapján közzétenni. A közbeszerzési terv elkészítése előtt az ajánlatkérő indíthat közbeszerzési eljárást, amelyet a tervben szerepeltetni kell. A (3) bekezdés kimondja: „A közbeszerzési terv nem vonja maga után az abban megadott közbeszerzésre vonatkozó eljárás lefolytatásának kötelezettségét. Az ajánlatkérő továbbá a közbeszerzési tervben nem szereplő közbeszerzésre vagy a tervben foglaltakhoz képest módosított közbeszerzésre vonatkozó eljárást is lefolytathatja, ha az általa előre nem látható okból előállt közbeszerzési igény vagy egyéb változás merült fel. Ezekben az esetekben a közbeszerzési tervet módosítani kell az ilyen igény vagy egyéb változás felmerülésekor, megadva a módosítás indokát is.” Továbbá szabály az is, hogy az ajánlatkérő köteles a Közbeszerzési Hatóság vagy a jogszabályban az ajánlatkérő ellenőrzésére feljogosított szervek kérésére a közbeszerzési tervét megküldeni.

A jogszabály értelmében kérdezem a képviselő-testületet, hogy tervez e az adott évre közbeszerzést? A közbeszerzési értékhatárokat a költségvetési törvény tartalmazza, ezt is ismertetem. Az értékhatárokat nettóban kell értelmezni.

Bódis József polgármester: A testület nem tervez olyan összegű árubeszerzést, építési beruházást, szolgáltatás megrendelését, amely elérné a közbeszerzési értékhatárokat, erre az önkormányzat pénzügyi helyzete nem alkalmas, így nem tervezünk közbeszerzést, terv készítésére ezzel nem vagyunk kötelezettek.

Zalaerdőd Község Önkormányzatának Képviselő-testülete határozathozatal nélkül úgy határozott, hogy 2013. évre nem fogad el közbeszerzési tervet, miután éves költségvetésében nem tervezett olyan beszerzést, beruházást, amely közbeszerzés köteles lenne.
A polgármester a nyílt ülést berekesztette.

k.m.f.

               Bódis József                                                                     
  Pallér Edina

                polgármester                                                                       
        jegyző

